
	Παρουσίαση του βιβλίου
του Ζήνωνα Ζαννέτου

Ζηνοβίας καί Χριστοδούλου

ΦΩΤΗΣ ΠΑΠΑΦΩΤΗΣ

ΚΡΟΝΙΚΑ ΒΙΟΤΗΣ

Τουτέστιν

του Βίου καί της Πολιτείας του Ανδρός

ΕΞΗΓΗΣΙΣ

στο Σπίτι της Κύπρου

Τη Δευτέρα 23 Απριλίου 2018 και ώρα 19:00 θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα  η παρουσίαση του βιβλίου  του Ζήνωνα Ζαννέτου Ζηνοβίας και Χριστοδούλου, ΦΩΤΗΣ ΠΑΠΑΦΩΤΗΣ, ΚΡΟΝΙΚΑ ΒΙΟΤΗΣ, Τουτέστιν του Βίου και της Πολιτείας του Ανδρός, ΕΞΗΓΗΣΙΣ.
Για το βιβλίο θα μιλήσουν ο κ. Ανδρέας Βοσκός, Ομότιμος Καθηγητής Αρχαίας Ελληνικής Φιλολογίας του Εθνικού και Καποδιστριακού Πανεπιστημίου Αθηνών και ο κ. Χρήστος Προδρόμου, τ. Πρόεδρος Κυπρίων Προσφύγων Ελλάδας «Κύπρος ΄74».
Το έπος της Ε.Ο.Κ.Α. του '55-΄59 είναι η ύψιστη πράξη του Ήθους του Κοινού των Κυπρίων, ο υπέρλογος έρως της Ελευθερίας του, που νίκησε τον θάνατο και ουράνωσε τη χθόνια βιοτή του. Η πράξη αυτή, ως υπέρτατο πατριδικό χρέος, ενέχει όλες τις οριακές υπερβάσεις της Ζωής της Ελληνικής Ιστορίας και αποτελεί μάθημα αυτογνωσίας του Ελληνισμού της Κύπρου και όχι μόνο. Το θαύμα της Ε.Ο.Κ.Α. είχε και τους λαϊκούς πρωταγωνιστές του, αυτούς που πρώτοι υπήκουσαν στην κλήση των Αρχηγών της Επανάστασης και στρατεύθηκαν ως μάχιμοι εργάτες και επιβώμια θυσιαστήρια της διεξαγωγής του. Ένας απ' αυτούς είναι ο βιογραφούμενος στο βιβλίο «Κρόνικα Βιοτής» Τομεάρχης Καρπασίας Φώτης Ζηνοβίας και Χριστοδούλου Παπαφώτης. Με αφορμή την αγωνιστική δράση του Τομεάρχη Μεταξά -Φώτη Παπαφώτη- ο λόγος του βιβλίου αναφέρεται και στις συνιστώσες του Ήθους του Αγώνα της Ε.Ο.Κ.Α.: στην Κυπριακή Οικογένεια, ιδιαίτερα στο φρόνημα της Μάνας των Αγωνιστών, στη φρονηματική παιδαγωγία της Εκπαίδευσης της Κύπρου, στον εμψυχωτικό και καθοδηγητικό ρόλο της Εκκλησίας και της αγιοτόκου παράδοσής της, στην τελεσφορία της πατριδικής ιδεολογικής καλλιέργειας. Η «Κρόνικα» θίγει και το κλίμα της διχόνοιας των Κυπρίων, μετά τον αγώνα, και την επελθούσαν τίσιν αυτής της διχόνοιας στην τραγωδία του 1974.

Ο Ζήνων Ελένης και Σάββα Ζαννέτος γεννήθηκε στην Ακανθού, κατεχόμενη τώρα κοινότητα της επαρχίας Αμμοχώστου. Απόφοιτος του Ελληνικού Γυμνασίου Αμμοχώστου σπούδασε Ελληνική Φιλολογία στο Εθνικό και Καποδιστριακό Πανεπιστήμιο Αθηνών, Θέατρο στη Δραματική Σχολή Κωστή Μιχαηλίδη (Αθηνών) και Νομική στο Αριστοτέλειο Πανεπιστήμιο Θεσσαλονίκης. Υπηρέτησε ως καθηγητής φιλολογικών μαθημάτων στο Γυμνάσιο Αμμοχώστου μέχρι την εισβολή του '74 και στη Δευτεροβάθμια Εκπαίδευση του Νομού Ρεθύμνης (Κρήτης) ως καθηγητής και Διευθυντής Σχολικών Μονάδων. Αφυπηρέτησε το 2007 από τη θέση του Διευθυντή Δευτεροβάθμιας Εκπαίδευσης Νομού Ρεθύμνης. Δοκίμασε τη λογοτεχνική του έφεση στην ποίηση (πέντε ποιητικές συλλογές), τη θεατρική του παιδεία στη σκηνοθεσία θεατρικών παραστάσεων, ενώ, μετά την αφυπηρέτησή του, καταγίνεται με την ερμηνευτική ανάγνωση της Κυπριακής, κυρίως, λογοτεχνίας και με την ιστορική Χρονογραφή του Αγώνα ης Ε.Ο.Κ.Α.

